Flere og flere nordjyder oplever at komme hjem til gennemrodede huse, hvor indbrudstyve har lagt vejen forbi. En ny opgørelse fra Danmarks Statistik og Forsikring og Pension viser, at mens antallet af indbrud er faldet på landsplan, er der sket en stigning i den nordjyske politikreds. Værst ser det ud i Vesthimmerland. Her var der i første halvdel af 2012 64 indbrud. I samme periode i 2013 var tallet steget til 110. Det er en stigning på 72 procent. Udviklingen bekymrer borgmesteren i Vesthimmerlands Kommune, Knud Kristensen (Kons.). Han mener, at den markante stigning skyldes, at man har lukket politistationen i Løgstør - og rykket bemandingen til Hobro. - Da poltireformen trådte i kraft, blev vi lovet, at der stadig ville være betjente i området - men der er jo åbenbart ikke nok, siger Knud Kristensen til TV2/Nord. Borgmesteren vil nu drøfte problemet med politidirektør hos Nordjyllands Politi, Elsemette Cassøe.

Referat:
Mens antallet af indbrud på landsplan falder, stiger antallet i Nordjylland.